**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразумa између Владе Републике Србије и Владе Републике Аустрије о сарадњи у области заштите од катастрофа садржан је у члану 99. став 1 тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Владе Републике Србије и Владе Републике Аустрије о сарадњи у области заштите од катастрофа потписан је у Београду, 29. априла 2021. године. Потписан је на основу Закључка Владе Републике Србије о утврђивању Основе за закључивање Споразума између Владе Републике Србије и Владе Републике Аустрије о сарадњи у области заштите од катастрофа, којим је усвојен усаглашени текст Споразума и овлашћен министар унутрашњих послова Александар Вулин за потписивање. Споразум је закључен јер је постојала обострана воља две државе да интензивирају сарадњу у области спречавања и ублажавања последица катастрофа.

Потврђивањем Споразума омогућује се његово ступање на снагу, како је предвиђено чланом 18. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. Оцена потребних финансијских средстава за спровођење закона**

Потребна средства у 2021. години, на нивоу једног ангажовања специјалистичког тима за спасавање Сектора за ванредне ситуације, обезбеђена су Законом о буџету за 2021. годину (,,Службени гласник РС”, бр. 149/20 и 40/21), на разделу 15 – Министарство унутрашњих послова, Функцији 310 – Полицијске услуге, Програм – 1408 – Управљање људским и материјалним ресурсима,

Програмска активност 001 – Администрација и управљање, на класи 42 – Коришћење услуга и роба у износу од 200.000,00 динара.

Програмска активност 0002 – Међународне активности, сарадња и партнерство, на економској класификацији 422 – Трошкови путовања у износу од 400.000,00 динара.

У 2022. и 2023. години средства ће бити обезбеђена у оквиру лимита на разделу 15 – Министарство унутрашњих послова.